สศช.ชี้ภาพรวมศกไทยปี 56 โต 4.2%
สศช.แจงกมธ.วิสามัญงบปี 57 ยันศก.ภาพรวมปี 56 โต 4.2% จากปัจจัยขับเคลื่อนภายในประเทศ ชี้เหตุชะลอตัวจากวิกฤตยุโรป
5 มิ.ย. 2556

สศช.แจงกมธ.วิสามัญงบปี 57 ยันศก.ภาพรวมปี 56 โต 4.2% จากปัจจัยขับเคลื่อนภายในประเทศ ชี้เหตุชะลอตัวจากวิกฤตยุโรป
การประชุมคณะกรรมาธิการ (กมธ.) วิสามัญพิจารณาร่างพระราชบัญญัติ (พ.ร.บ.) งบประมาณรายจ่ายประจำปีงบประมาณ พ.ศ.2557 วงเงิน 2.5 ล้านล้านบาท ที่มีนายกิตติรัตน์ ณ ระนอง รองนายกรัฐมนตรี และรมว.คลัง เป็นประธาน ได้เชิญเจ้าหน้าที่จากหน่วยงานที่เกี่ยวข้องมาชี้แจงภาพรวมภาวะเศรษฐกิจ ประมาณการรายได้และสาระสำคัญของงบประมาณรายจ่ายประจำปีงบประมาณ พ.ศ. 2557
ทั้งนี้ ก่อนเข้าสู่วาระ นายวัชระ เพชรทอง สส.บัญชีรายชื่อ พรรคประชาธิปัตย์ ในฐานะกมธ.หารือต่อที่ประชุม กรณีการนำเสนอเอกสารของหน่วยงานราชการที่ได้แก้ไขตัวเลขที่ผิดพลาด และนำส่งมายังกมธ.ให้พิจารณา หากหน่วยงานใดไม่สามารถนำส่งเอกสารก่อนการเข้ามาพิจารณาหรือก่อนกมธ.พิจารณาฯได้ภายใน 3 วัน กมธ.ควรพิจารณาตัดงบประมาณฯที่ได้เสนอขอในโครงการนั้นๆ  
ขณะที่ นายประยุทธ ศิริพานิชย์ กมธ. อภิปรายไม่เห็นด้วยกับการตัดงบประมาณในส่วนของโครงการของหน่วยงานที่ไม่นำสนอเอกสารก่อนการพิจารณาของกมธ. 3 วัน เพราะเป็นสิ่งที่ทำเกินกว่าเหตุ
ด้านนายวราเทพ รัตนากร รัฐมนตรีประจำสำนักนายกรัฐมนตรี ในฐานะรองประธานกมธ.คนที่ 1 กล่าวตัดบทว่า การหารือประเด็นดังกล่าวไม่จำเป็นเร่งด่วน และกมธ.มีเวลาอื่นมากพอที่จะหาข้อสรุป และตามวาระการประชุมที่ได้เชิญหน่วยงานที่เกี่ยวข้องกับเศรษฐกิจมาชี้แจง เพื่อไม่ให้หน่วยงานที่มาดังกล่าวเสียเวลา และเพื่อให้กมธ.มีเวลาได้ซักถามควรเข้าสู่การพิจารณา
โดยนายอาคม เติมพิทยาไพสิฐ เลขาธิการสำนักงานคณะกรรมการพัฒนาการเศรษฐกิจและสังคมแห่งชาติ (สศช.) ชี้แจงถึงภาพรวมภาวะเศรษฐกิจปี 2556 ในไตรมาสที่ 1 มีความเติบโต 5.3% หากเทียบกับไตรมาสที่ 1 ของปีที่แล้ว หากเทียบกับไตรมาสที่ 1 กับไตรมาสที่ 4 ของปีที่ผ่านมา พบว่าเศรษฐกิจของประเทศติดลบ 2.2% ทั้งนี้ ในไตรมาส 1 มีปัจจัยขับเคลื่อนทางเศรษฐกิจมาจากภายในประเทศเป็นส่วนใหญ่ โดยเฉพาะเรื่องการบริโภคภายในประเทศที่เติบโต 4.2% 
อย่างไรก็ดี นักวิเคราะห์ยังเห็นว่าเป็นตัวเลขต่ำกว่าที่คาดการณ์ไว้ รวมถึงจีดีพีที่คาดการณ์ว่าในไตรมาสที่ 1 ควรจะโต 6 – 7%  ไม่ใช่ 5.3% โดยมีเหตุผลที่ทำให้อัตราการเติบโตดังกล่าวไม่สูง มาจากปัจจัยต่างประเทศ คือ วิกฤตยุโรป และการดำเนินนโยบายการเงินแบบผ่อนคลายของสหรัฐอเมริกา (มาตราการคิวอี) ซึ่งส่งกระทบต่อภาคการส่งออกของประเทศไทย ทำให้รายได้ภาคการส่งออก ช่วงไตรมาศที่ 1 โตเพียง 4.5% ต่ำกว่าที่กระทรวงพาณิชย์ประมาณการณ์ไว้ที่ 9%
ส่วนการบริโภคภายในประเทศที่ยังเติบโตได้ดี คือ ภาคการท่องเที่ยว ซึ่งโตอย่างต่อเนื่องตั้งแต่ปี 2555 โดยปี 2555 ภาคการท่องเที่ยวมีจำนวนทั้งหมด 22.4 ล้านคน เติบโต 16.2% และในไตรมาสที่ 1 พบว่าอัตราการเติบโตของนักท่องเที่ยวอยู่ที่ 18.9% ถือว่าภาคการท่องเที่ยวช่วยระบบเศรษฐกิจอยู่
นายอารีพงศ์ ภู่ชอุ่ม ปลัดกระทรวงการคลัง กล่าวว่า การจัดเก็บรายได้ของประเทศในปี 2556 เชื่อว่าจะเก็บได้ตามเป้าอย่างแน่นอน เพราะในเดือนเม.ย.ที่ผ่านมา มียอดจัดเก็บรายได้แล้ว 1.105 ล้านบาท ซึ่งสูงกว่าตัวเลขจัดเก็บรายได้ในเดือนเดียวกันของปีที่ผ่านมา ส่วนการเบิกจ่ายงบลงทุนและรายจ่ายประจำทุกส่วนราชการเบิกจ่ายไปแล้ว 62% สูงกว่าเป้าหมายที่ตั้งไว้ 60% และตัวเลขหนี้สาธารณะ ยอดล่าสุด เมื่อวันที่ 31 มี.ค. 2556 อยู่ที่ 44.16% เชื่อว่าตัวเลขหนี้สาธารณะตลอด 7 ปี จะมีการลงทุนด้านโครงสร้างพื้นฐานตัวเลขหนี้สาธารณะจะไม่เกิน 50%